DA Den Europæiske Unions Tidende CE 33/92

(2004/C 33 E/089)

SKRIFTLIG FORESPØRGSEL E-1358/03

af Geoffrey Van Orden (PPE-DE) til Kommissionen

(10. april 2003)

Om: »Via Baltica«-vejprojektet i Polen

1. Er Kommissionen bevidst om den potentielle trussel, som opgraderingen af »Via Baltica«-vejen til motorvej gennem Biebrza-sumpene og Knyszyn-skoven samt Augustow-skoven kan udgøre mod disse områder?

2. Vil en evaluering af projektets potentielle indvirkning på miljøet samt en evaluering af alternative linjeføringer blive udført, før eventuel EU-støtte bevilges?

3. Vil EU bevilge støtte til »Via Baltica«-vejprojektet, selvom det skønnes, at projektet vil overtræde EU's miljødirektiver, som ifølge Kommissionen skal gælde for alle nye infrastrukturelle investeringer i kandidatlandene?

Samlet svar

afgivet på Kommissionens vegne af Margot Wallström

på skriftlige forespørgsler E-0925/03, E-1032/03 og E-1358/03

(21. maj 2003)

Når Polen tiltræder EU, vil landet være bundet af fællesskabslovgivningen vedrørende projekters indvirkning på miljøet, navnlig på følsomme naturområder. Desuden opfordrer Kommissionen tiltrædelseslandene til at gennemføre og anvende miljøregelværkets bestemmelser allerede i førtiltrædelsesperioden, især i forbindelse med nye investeringer som f.eks. motorveje. De fællesskabsdirektiver, som fra 2004 skal anvendes, er naturtypedirektivet (92/43/EEC) (1), fugledirektivet (79/409/EEC) (2), direktivet vedrørende vurdering af indvirkninger på miljøet (97/11/EC) (3) og direktivet om vurdering af bestemte planers og programmers indvirkning på miljøet (2001/42/EC) (4). Der kan kun modtages fællesskabsstøtte til sådanne investeringer, såfremt fællesskabslovgivningens regler om miljø og interoperabilitet overholdes.

Ved Polens tiltrædelse vil de følsomme naturområder, der henvises til, højst sandsynligt blive udpeget som Natura 2000-lokaliteter. Det betyder, at området vil blive omfattet af stramme bevaringsbestemmelser. Ifølge naturtypedirektivets artikel 6 skal medlemsstaterne gennemføre en fuldstændig vurdering af alle alternativer til en foreslået investering, der kan påvirke eventuelle Natura 2000-lokaliteter negativt. Hvis der ikke eksisterer sådanne alternativer, gives der kun tilladelse til investeringen, hvis den er af bydende nødvendighed for væsentlige samfundsinteresser, og der er gennemført alle former for kompensations- og afbødningsforanstaltninger.

Det skal også nævnes, at disse bestemmelser for nylig er blevet omsat til polsk lov gennem ændringer i naturbeskyttelsesloven. Derfor er de nu også omfattet af den polske lovgivning.

Kommissionen vil gerne understrege, at der ikke er givet støtte gennem PHARE eller det strukturpolitiske førtiltrædelsesinstrument (ISPA) til opførelse af en motorvej gennem de nævnte områder. Der eksisterer heller ikke planer om at støtte sådanne projekter.

Endelig har Kommissionen iværksat en uafhængig undersøgelse og vurdering af allerede programmerede forbedringer og en kortlægning af prioriteter angående yderligere investeringer i dette område, som dækker de tre berørte lande fra Tallinn til Warszawa. Den vil indeholde overvejelser om de miljømæssige og økonomiske konsekvenser af eksisterende og alternative tilpasninger.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(2) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(3) Rådets Direktiv 97/1 l/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(4) Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet, EFT L 197 af 21.7.2001.